Det var helt efter forskrifterne, da to danske politifolk i juli 2006 åbnede ild mod en psykisk ustabil tysker. Det konkluderer statsadvokat Elsemette Cassøe fredag og lukker dermed efterforskningen. - Betjentene handlede i lovligt nødværge og skal ikke straffes for skuddene, siger hun til Ritzau. Politifolk affyrede søndag den 23. juli flere pistolskud mod den 24-årige bilist i Frederikshavn og sårede ham i benet. Tyskeren havde angiveligt truet med at begå selvmord, og tysk politi bad derfor deres danske kolleger om at kontakte manden, der blev standset ved en rasteplads syd for Aalborg. Her tog politiet en mindre kniv fra ham, men derefter ønskede han ikke at tale mere med betjentene, han sprang ind i bilen og kørte videre nord på mod Frederikshavn. Det udviklede sig til en langvarig forfølgelse med høj fart ad motorvejen. Det lykkedes først at stoppe ham, da to politibiler kørte på ham fra siden og bagfra. Flere politifolk prøvede at få kontakt til manden, men han havde låst sig inde i bilen. De smadrede så begge sideruder i bilen med deres stave, han gjorde modstand og tog på et tidspunkt en skruetrækker, som sårede en af betjentene i underarmen. Politiet fik vristet skruetrækkeren fra ham, men den 24-årige havde endnu en lille kniv, som han sårede den samme betjent med i den anden underarm. Så turde politifolkene ikke mere og skød manden i benene. - Sagen har været forlagt Politiklagenævnet, der har gennemgået sagen og erklæret sig enig i min afgørelse, oplyser Elsemette Cassøe. Ifølge politiloven må betjente affyre deres våben for at afværge et påbegyndt eller overhængende farligt angreb på en person. Eller hvis det er nødvendigt for at hindre, at andre personer udsættes for overhængende fare. Så vidt muligt skal der skydes mod benene. /ritzau/
To politifolk handlede korrekt, da de i juli 2006 skød en 24-årig tysker flere gange i benene. Det fastslår statsadvokaten fredag.